กฎเสนาบดีกระทรวงนครบาลกฎเสนาบดีกระทรวงนครบาลว่าด้วยผู้ลากรถลากและเจ้าของรถลากตามพระราชบัญญัติรถลากพระพุทธศักราช๒๔๔๔ (ร.ศ.๑๒๐)------------- เนื่องจากพระราชบัญญัติรถลากพระพุทธศักราช ๒๔๔๔ (ร.ศ.๑๒๐)เพื่อป้องกันเหตุและความไม่เรียบร้อยซึ่งจะบังเกิดขึ้นจากการใช้รถลากในท้องถนนหลวงในกรุงเทพมหานคร จึงทรงพระกรุณาโปรดเกล้า ฯให้เสนาบดีกระทรวงนครบาลออกกฎข้อบังคับไว้ดังมีข้อความต่อไปนี้ ข้อ๑ห้ามมิให้บุคคลผู้ใดกระทำการลากรถลากสำหรับรับจ้าง เว้นไว้แต่จะได้จดทะเบียนรับใบอนุญาตจากเจ้าพนักงานผู้จดทะเบียนรถลาก ข้อ๒ ผู้มีความประสงค์จะทำการลากรถลากให้ยื่นเรื่องราวด้วยตนเองต่อเจ้าพนักงานผู้จดทะเบียนรถลาก ข้อ๓ห้ามมิให้เจ้าพนักงานรับจดทะเบียนหรือออกใบอนุญาตให้แก่บุคคลเหล่านี้กระทำการลากรถลาก คือ ๑.บุคคลอายุยังไม่ครบ ๑๘ ปีบริบูรณ์ หรืออายุเกินกว่า ๕๐ ปีบริบูรณ์ ๒.บุคคลที่เจ้าพนักงานตรวจเห็นว่าร่างกายไม่แข็งแรง ๓.บุคคลที่ไม่เข้าใจข้อบังคับของถนนหลวง ๔.บุคคลที่ไม่รู้ภาษาไทยพอที่จะเข้าใจคำสั่งของผู้โดยสารรถลากและคำสั่งของเจ้าพนักงาน ๕.บุคคลผู้ที่เคยรับโทษตามประมวลอาญาตั้งแต่ส่วนที่ ๑ ถึงส่วนที่ ๙ และพ้นโทษยังไม่เกิน ๓ ปี ข้อ๔ บุคคลผู้ขอใบอนุญาตลากรถลากเมื่อเจ้าพนักงานสอบความรู้เห็นสมควรเป็นผู้ลากรถได้ถ้าเป็นการสมควรให้เจ้าพนักงานพิมพ์ลายมือผู้นั้นตรวจสอบอีก ข้อ๕ใบอนุญาตลากรถลากมีกำหนดหมดอายุเพียง วันที่ ๓๑ มีนาคมของปีที่ได้อนุญาตให้กระทำการลากรถลาก ข้อ๖ผู้รับใบอนุญาตหรือผู้ขอเปลี่ยนใบอนุญาต ต้องเสียค่าธรรมเนียมใบอนุญาต ฉบับละ ๑ บาท ข้อ๗ ผู้ลากรถลากเมื่อเวลาทำการลากรถในท้องถนนหลวงต้องมีใบอนุญาตติดตัวไว้เสมอเมื่อเจ้าพนักงานผู้มีหน้าที่ขอตรวจต้องแสดงให้ตรวจ ข้อ๘ ให้เจ้าของรถลากทำบัญชีรับจ่ายรถลากที่ได้จดทะเบียนแล้วไว้ที่สำนักงานตามแบบบัญชีของเจ้าพนักงานและให้ผู้เช่าพิมพ์ลายหัวแม่มือขวาไว้ในบัญชีรับจ่ายเป็นสำคัญ ข้อ๙บัญชีนี้เมื่อเจ้าพนักงานผู้มีหน้าที่ขอตรวจ เจ้าของรถลากต้องแสดงออกให้ตรวจได้ทุกเมื่อ ข้อ๑๐ ผู้ลากรถลากเมื่อได้ลงลายมือรับเช่ารถไปจากเจ้าของรถลากแล้วต้องรักษารถนั้นไว้อย่าปล่อยให้ตกไปอยู่ในมือของผู้อื่นจนกว่าจะได้ส่งคืนเจ้าของ ข้อ๑๑ผู้ใดประพฤติผิดดังจะได้กล่าวต่อไปนี้ ต้องระวางโทษปรับเป็นเงินไม่ต่ำกว่า ๑๒ บาท และไม่เกินกว่า ๕๐ บาท ๑.เจ้าของรถลากไม่จดบัญชีรับจ่ายรถลากหรือมิได้ให้ลงลายนิ้วแม่มือขวาในบัญชี ๒.ผู้ใดรับใบอนุญาตเป็นผู้ลากรถลากเมื่อเวลาทำการลากรถลากในท้องถนนหลวงไม่มีใบอนุญาตติดตัวอยู่ด้วย ๓.ผู้ใดลากรถลากที่ได้จดทะเบียนแล้วในท้องถนนหลวงโดยมิได้รับใบอนุญาตเป็นผู้ลากรถ หรืออาศัยใช้ใบอนุญาตลากรถที่สิ้นอายุแล้ว ข้อ๑๒ผู้ใดประพฤติผิดดังจะได้กล่าวต่อไปนี้ ต้องระวางโทษปรับเป็นเงินไม่ต่ำกว่า ๕๐ บาท แลไม่เกินกว่า ๑๐๐ บาท ๑.เจ้าของรถลากยอมให้รถลากของตนที่ได้จดทะเบียนแล้วแก่ผู้อื่นซึ่งมิได้รับใบอนุญาตเป็นผู้ลากรถไปใช้ลาก ๒.ผู้ลากรถปล่อยให้รถที่ได้จดทะเบียนแล้วซึ่งตนได้รับมาจากเจ้าของรถลากตกไปอยู่ในมือผู้ที่มิได้รับใบอนุญาตลากรถเอาไปใช้ลาก ๓.ผู้ได้รับใบอนุญาตลากรถ ยอมให้ใบอนุญาตของตนแก่ผู้อื่นไปแสดงต่อเจ้าพนักงานขอเปลี่ยนใบอนุญาต หรือเอาไปใช้ทำการลากรถ ๔.ผู้ใดเอาใบอนุญาตลากรถของผู้อื่นไปแสดงต่อเจ้าพนักงานขอเปลี่ยนใบอนุญาต หรือเอาไปใช้ทำการลากรถ ข้อ๑๓ให้เจ้าพนักงานจดทะเบียนมีอำนาจสั่งยึดใบอนุญาต หรือเลิกถอนใบอนุญาตลากรถที่ยังไม่สิ้นกำหนดอายุได้เมื่อมีเหตุการดังจะกล่าวต่อไปนี้คือ ๑.ถ้ามีเหตุปรากฏขึ้นว่าผู้ลากรถมีร่างกายไม่แข็งแรงสมควรกับที่จะลากรถ ๒.ถ้าผู้ลากรถยอมให้ผู้อื่นเอาใบอนุญาตของตนไปใช้ ๓. ถ้าผู้ลากรถไม่ประพฤติตามมาตรา ๑๔, ๑๕, ๑๖,๒๓, ๒๔, ๒๕, ๒๖, ๒๗,๒๘, ๒๙, ๓๐, ๓๑ แห่งพระราชบัญญัติรถลาก พระพุทธศักราช ๒๔๔๔(ร.ศ.๑๒๐) มาตราใดมาตราหนึ่ง ๔.เป็นผู้ประพฤติผิดข้อบังคับของถนน และผิดข้อบังคับนี้ตั้งแต่ ๒ ครั้งขึ้นไป ข้อ๑๔ให้ใช้กฎข้อบังคับนี้ตั้งแต่บัดนี้เป็นต้นไป และเมื่อได้ใช้กฎข้อบังคับนี้แล้วให้ยกเลิกกฎเสนาบดีกระทรวงนครบาลว่าด้วยผู้ลากรถแลเจ้าของรถลากลงวันที่ ๒ ตุลาคมพระพุทธศักราช ๒๔๕๖ นั้นเสีย กระทรวงนครบาล กฎให้ไว้ณ วันที่ ๑๑ ธันวาคม พระพุทธศักราช ๒๔๖๒ (ลงนาม) มหาอำมาตย์นายกเจ้าพระยายมราช เสนาบดีกระทรวงนครบาล[รก.๒๔๖๒/-/๑๙๓/๒๑ ธันวาคม ๒๔๖๒]